孝敬寺刹下铭
宗士标 (NanBei)
置智绝境，应有权归。譬空无迹，指日齐晖。宝舟潜运，法雨随机。分形散体，调御归依。聿造应真，规摹踊现。雕饰彪炳，丹青葱茜。写彼金园，图兹绀殿。猗欤清信，惇孝斯在。追慕恺风，安亲慧海。福善随积，薰修无改。陵移谷徙，暑往寒来。衣化贞石，池变深灰。长辞八难，永离三灾。众生有尽，誓愿无回。